คลังออกมาตรการภาษีหนุนกองเรือพาณิชย์ไทย
คลังออกมาตรการภาษีกองเรือพาณิชย์ไทยช่วยลดต้นทุนในการประกอบธุรกิจเดินเรือ
17 พ.ย. 2553

คลังออกมาตรการภาษีกองเรือพาณิชย์ไทยช่วยลดต้นทุนในการประกอบธุรกิจเดินเรือ
นายกรณ์ จาติกวณิช รมว.คลัง กล่าวว่า การประชุมคณะรัฐมนตรีวานนี้ คณะรัฐมนตรีได้มีมติเห็นชอบตามข้อเสนอของกระทรวงการคลังเกี่ยวกับมาตรการภาษีเพื่อการพัฒนากองเรือพาณิชย์ไทย เพื่อให้ผู้ประกอบการที่เป็นเจ้าของเรือไทย ที่ประกอบกิจการให้บริการขนส่งในราชอาณาจักรโดยเรือเดินทะเลที่ได้รับยกเว้นภาษีมูลค่าเพิ่มมีสิทธิขอจดทะเบียนภาษีมูลค่าเพิ่มและเสียภาษีมูลค่าเพิ่มได้
นายกรณ์ กล่าวว่า เจ้าของเรือไทยที่ให้บริการขนส่งในราชอาณาจักรโดยเรือเดินทะเลมีสิทธิเลือกจดทะเบียนภาษีมูลค่าเพิ่มและสามารถนำภาษีซื้อในกิจการมาใช้เป็นภาษีซื้อในการคำนวณภาษีมูลค่าเพิ่มได้ อันจะเป็นการสนับสนุนให้การบริหารจัดการกระแสเงินสดมีประสิทธิภาพมากขึ้น และลดต้นทุนในการประกอบธุรกิจเรือค้าชายฝั่ง
ด้านนายสาธิต รังคสิริ อธิบดีกรมสรรพากร กล่าวว่า เจ้าของเรือไทยที่เป็นผู้ประกอบการจดทะเบียนภาษีมูลค่าเพิ่มอยู่แล้ว สามารถลดปัญหาอันเกิดจากความผิดพลาดในการเฉลี่ยภาษีซื้อระหว่างกิจการที่ได้รับยกเว้นภาษีมูลค่าเพิ่มและกิจการที่ต้องเสียภาษีมูลค่าเพิ่ม